**04.10.2016**

**Informatīvais ziņojums**

**„Par valsts budžeta saistību uzņemšanos Eiropas Savienības programmas „Tiesības, vienlīdzība un pilsonība” 2014.-2020. gadam līdzfinansētā projekta īstenošanai”**

**1. Pamatojums informatīvā ziņojuma virzībai**

Labklājības ministrija (turpmāk - LM) ir atbildīga par politikas izstrādi darba, sociālās aizsardzības, bērnu un ģimenes tiesību, personu ar invaliditāti vienlīdzīgu iespēju un dzimumu līdztiesības jomā, un politikas pilnveidošanai ir svarīgi sekmēt nozarei prioritāru iniciatīvu īstenošanu, piesaistot Eiropas Savienības (turpmāk - ES) politikas instrumentus un ārvalstu finanšu resursus.

LM 2016. gada 1. jūnijā ES programmas „Tiesības, vienlīdzība un pilsonība” 2014.-2020. gadam (turpmāk - ES programma) finansējuma piesaistei iesniedza projekta pieteikumu vardarbības ģimenē novēršanas jomā „**Soli tuvāk: Kopienas vienotā atbilde uz vardarbības pret sievietēm gadījumiem**” („*ONE STEP CLOSER: Coordinated Community Response to Violence Against Women*”). Projekta apstiprināšanas gadījumā tā īstenošanai būs nepieciešams nacionālais līdzfinansējums un priekšfinansējums.

Tādējādi, ievērojot nacionālajā regulējumā[[1]](#footnote-1) noteikto kārtību, kādā budžeta iestādes var uzņemties saistības ES politikas instrumentu un pārējās ārvalstu finanšu palīdzības līdzfinansētos projektos un pasākumos, LM ir sagatavojusi informatīvo ziņojumu, lai tiktu pieņemts Ministru kabineta lēmums par iespēju uzņemties valsts budžeta ilgtermiņa saistības starptautisku projektu īstenošanai.

**2. ES programma un tās finansēšanas nosacījumi**

ES programmaizveidota ar Eiropas Parlamenta un Padomes 2013. gada 17. decembra regulu Nr.1381/2013, ar ko izveido programmu “Tiesības, vienlīdzība un pilsonība” laikposmam no 2014. gada līdz 2020. gadam (*http://eur-lex.europa.eu/legal-content/LV/TXT/PDF/?uri=CELEX:32013R1381&qid=1399444831539&from=LV*).

ES programma tiek ieviesta centralizēti, un tās tiešo vadību nodrošina Eiropas Komisija (turpmāk - EK), kurai palīdz programmu Komitejas, kas sastāv no dalībvalstu pārstāvjiem. Pamatojoties uz Komitejas apstiprināto gada programmu, EK izsludina atklātos projektu konkursus (*action grants*), EK iepirkumu konkursus (*procurement*) un konkursus darbības nodrošināšanai (*operating grants*). EK pieņem lēmumu par konkrētu projektu finansēšanu, kas tiek noteikti konkursu rezultātā.

ES programmas galvenās darbības jomas:

* visu vardarbības formu pret bērniem, jauniešiem, sievietēm u.c. mazāk aizsargātām sabiedrības grupām novēršana un apkarošana (apakšprogramma „Dafne”), kā arī bērnu tiesību un personu ar invaliditāti tiesību aizsardzība;
* ES pilsoņu tiesību popularizēšana, aicinājums tās pielietot, t.sk. patērētāju tiesību aizsardzības jomā;
* diskriminācijas, ar kuru saskaras personas sava dzimuma, vecuma, rases, reliģiskās pārliecības, invaliditātes vai dzimumorientācijas dēļ, novēršana.

ES programmas galvenās mērķa grupas ir bērni, jaunieši, sievietes, kas pakļautas vardarbībai, diskriminācijai vai tās riskam; personas, kas pakļautas diskriminācijai sava dzimuma, vecuma, rases, reliģiskās pārliecības, invaliditātes, dzimumorientācijas dēļ.

ES programmas mērķi:

* palīdzēt efektīvi īstenot 2000. gada 7. decembra Eiropas Savienības Pamattiesību hartas (kura pielāgota Strasbūrā, 2007. gada 12. decembrī) 21. pantā minēto principu par nediskriminēšanu dzimuma, rases, ādas krāsas, etniskās vai sociālās izcelsmes, ģenētisko īpatnību, valodas, reliģijas vai pārliecības, politisko vai jebkuru citu uzskatu dēļ, īpašuma, invaliditātes, vecuma vai dzimumorientācijas dēļ, kā arī saistībā ar piederību pie nacionālās minoritātes;
* novērst un apkarot rasismu, ksenofobiju, homofobiju un citus neiecietības veidus;
* veicināt un aizsargāt personu ar invaliditāti tiesības;
* veicināt dzimumu līdztiesību un dzimumu līdztiesības integrēto pieeju.

Saskaņā ar ES programmas finansēšanas nosacījumiem EK piešķirtais finansējums nepārsniedz 80% no kopējām projekta attiecināmajām izmaksām, bet 20% no attiecināmajām izmaksām līdzfinansē projektu pieteikumu iesniedzēji un /vai to partneri, asociētie partneri, vai ja tas nav iespējams, līdzfinansējums tiek piesaistīts no citiem līdzekļiem, kas nav ES budžeta līdzekļi.

Rokasgrāmata granta projektu iesniedzējiem (turpmāk – rokasgrāmata) nosaka, ka EK pārskaitāmais avansa maksājums ir 80% apmērā no EK piešķirtā finansējuma un gala maksājums 20% apmērā, ko EK pārskaita tikai pēc projektu īstenošanas un attiecināmo izmaksu apstiprināšanas. Atsevišķos gadījumos EK patur tiesības samazināt avansa maksājuma apmēru, kā arī ieviest starpposma maksājumus (maksājums starp avansa maksājumu un gala maksājumu).

Rokasgrāmatas V nodaļas 1.4. apakšpunkts nosaka pievienotās vērtības nodokļa (PVN) attiecināmību projekta ietvaros iepirktām precēm un pakalpojumiem, ko nosaka finansējuma saņēmēja un finansēto aktivitāšu veids. PVN izmaksas netiek uzskatītas par attiecināmām gadījumā, ja:

* preces un pakalpojumi aktivitātes ietvaros ir apliekamas ar PVN un PVN ir atgūstams no valsts vai aktivitātes neparedz iepirkt ar PVN apliekamas preces vai pakalpojumus;
* finansējums nepieciešams aktivitātēm, kuru apmaksu veic valsts pārvaldes iestādes vai citas institūcijas, kas nav reģistrētas kā PVN maksātājas.

**3. ES programmas finansēšanai iesniegtais projekta pieteikums**

Projekta pieteikums **”Soli tuvāk: Kopienas vienotā atbilde uz vardarbības pret sievietēm gadījumiem”** iesniegts 2016. gada 1. jūnijā ES programmas ietvaros rīkotajā projektu konkursā JUST/2015/RDAP/AG/MULT „Atklāts konkurss nacionālu un starptautisku projektu atbalstam par multi-aģentūru un multi-disciplināru pieeju cīņai ar vardarbību pret sievietēm un bērniem un nepietiekamu ziņošanu”. Projekta partneri no Latvijas - biedrība „Resursu centrs sievietēm „Marta””, Valsts policija, asociētie partneri -Tieslietu ministrija un Latvijas Lauku ģimenes ārstu asociācija. Projekta īstenošanas laiks ir 2016.gada decembris - 2018.gada novembris.

Problēmas aktualitāte

2016. gada 18. maijā Latvija parakstīja Eiropas Padomes Konvenciju par vardarbības pret sievietēm un vardarbības ģimenē novēršanu un apkarošanu (Stambulas konvenciju). Konvencijas 7. pants paredz, ka Konvencijas dalībvalstis pieņem normatīvos aktus un veic citus pasākumus, kas vajadzīgi, lai pieņemtu un īstenotu efektīvu, vispusīgu un saskaņotu valsts politiku, kura ietver visus attiecīgos pasākumus, lai novērstu un apkarotu jebkādu vardarbību, uz ko attiecas šī Konvencija, un vispusīgi reaģētu uz vardarbību pret sievietēm. Savukārt Konvencijas 51.pants paredz, ka Konvencijas dalībvalstis pieņem normatīvos aktus vai veic citus pasākumus, kas vajadzīgi, lai nodrošinātu to, ka visas attiecīgās iestādes novērtē mirstības risku, situācijas nopietnību un atkārtotas vardarbības risku, lai vadītu šo risku un vajadzības gadījumā nodrošinātu saskaņotu drošību un atbalstu.

2012. gada 25. oktobrī stājās spēkā Eiropas Parlamenta un Padomes direktīva 2012/29/ES, ar ko nosaka noziegumos cietušo tiesību, atbalsta un aizsardzības minimālos standartus (turpmāk - Direktīva) (*http://eur-lex.europa.eu/legal-content/LV/TXT/?uri=CELEX%3A32012L0029)*. Direktīvas mērķis ir nodrošināt, lai noziegumos cietušie saņemtu atbilstīgu informāciju, atbalstu un aizsardzību, kas nepieciešama dalībai kriminālprocesā. ES dalībvalstīm Direktīvā noteiktās prasības nacionālajos normatīvajos aktos bija jāpārņem līdz 2015. gada 16. novembrim. Attiecībā uz cietušo labāku aizsardzību Direktīva nosaka dalībvalstu pienākumu nodrošināt katra cietušā vajadzību individuālu novērtējumu, apzinot cietušā nepieciešamību pēc īpašas aizsardzības.

Atbilstoši Sociālo pakalpojumu un sociālās palīdzības likuma 13. panta pirmās daļas 3.1 punktam un pārejas noteikumu 17.1 punktam kopš 2015. gada 1. janvāra no vardarbības cietušām pilngadīgām personām ir tiesības saņemt sociālās rehabilitācijas pakalpojumus par valsts budžeta līdzekļiem. 2014. gada 23. decembrī pieņemtie Ministru kabineta noteikumi Nr.790 „Sociālās rehabilitācijas pakalpojumu sniegšanas kārtība no vardarbības cietušām un vardarbību veikušām pilngadīgām personām” nosaka, ka šādus pakalpojumus ir tiesības saņemt pilngadīgām personām, kuras cietušas no fiziskas, seksuālas, ekonomiskas vai emocionālas vardarbības vai fiziskas vai seksuālas vardarbības draudiem vai vardarbīgas kontroles. Šobrīd valstī nav vienotas pieejas personas vajadzību izvērtēšanai, līdz ar to arī speciālistu izpratne un iemaņas vardarbības risku izvērtēšanā un savlaicīgā novēršanā atšķiras. Tāpat novērots, ka institūciju savstarpējā sadarbība ne vienmēr ir efektīva, speciālistiem nereti trūkst izpratnes par citu institūciju lomu un kompetenci vardarbības ģimenē gadījumu risināšanā un atbalsta sniegšanā upuriem. Tāpat speciālistiem nav vienotas pieejas vardarbības, jo īpaši atkārtotas vardarbības, risku novērtēšanā, kā rezultātā pastāv risks, ka netiek veikta vardarbības gadījuma un upura vajadzību holistiska analīze. Tas savukārt rada sekundāras viktimizācijas draudus un veicina atkārtotas vardarbības risku. LM iesniegtais projekts orientēts uz to speciālistu profesionālo kompetenču attīstīšanu, kuri ikdienā saskaras vai varētu saskarties ar personām, kas cietušas no vardarbības ģimenē vai citās tuvās attiecībās. Šo speciālistu lokā ir Valsts policijas un pašvaldības policijas darbinieki, sociālie darbinieki, bērnu tiesību speciālisti, veselības aprūpes speciālisti un nozares nevalstisko organizāciju eksperti.

Eiropā ir pazīstamas vairākas vardarbības upuru vajadzību novērtēšanas metodoloģijas, un vairāku valstu, tai skaitā Somijas, Nīderlandes un Spānijas, pieredze liecina, ka savlaicīga un visaptveroša reaģēšana uz upura vajadzībām var novērst vardarbību vai atkārtotu vardarbību un samazināt atkārtotas viktimizācijas risku. ES Pamattiesību aģentūra 2015. gada februārī publicētajā ziņojumā „Noziegumos cietušie Eiropas Savienībā: cietušo atbalsta pasākumu saturs un apjoms” ([*http://fra.europa.eu/sites/default/files/fra-2015-victims-crime-eu-support\_en\_0.pdf*](http://fra.europa.eu/sites/default/files/fra-2015-victims-crime-eu-support_en_0.pdf)), secinājusi, ka Latvija ir viena no tām astoņām ES dalībvalstīm, kurās visaptveroša noziegumos cietušo personu atbalsta sistēma nav izveidota. Šāds secinājums īpaši akcentē nepieciešamību izglītot nozaru speciālistus darbā ar vardarbības ģimenē upuriem.

Papildus projekts akcentē nepieciešamību pilnveidot sabiedrības zināšanas par vardarbības ģimenē riskiem un pazīmēm, kā arī informēt par institūcijām, kurās ir iespējams saņemt atbalstu vardarbības gadījumos. ES Pamattiesību aģentūras 2014.  gadā publicētajā pārskatā ”Vardarbība pret sievietēm: Eiropas Savienības mēroga apsekojums”[[2]](#footnote-2) secināts, ka vidēji katra piektā ES dzīvojoša sieviete nav informēta par nacionāla mēroga atbalsta pakalpojumiem, vienlaikus gandrīz puse (49%) no Latvijā dzīvojošajām sievietēm nav dzirdējušas ne par vienu no publiskajā vai privātajā sektorā nodrošinātajiem atbalsta pakalpojumiem vardarbības upuriem.

Projekta mērķis ir ieviest efektīvu, vispusīgu un saskaņotu institūciju rīcības modeli, reaģējot uz vardarbības ģimenē gadījumiem. Projektā plānoti šādi rīcības virzieni:

* Saskaņotas un uz cietušajiem centrētas institūciju rīcības modeļa aprobācija kādā no Latvijas pašvaldībām, iesaistot Valsts policijas, sociālā dienesta un pakalpojumu sniedzēju pārstāvjus. Tai skaitā, plānots izstrādāt vadlīnijas speciālistiem saskaņotai vardarbības gadījumu risināšanai un riska novērtēšanas instrumentus, kā arī apmācīt speciālistus šo instrumentu izmantošanā.
* Saskaņota un uz cietušajiem centrēta institūciju rīcības modeļa plašāka ieviešana piecos Latvijas reģionos, kā arī semināri par šī modeļa ieviešanu.
* Sabiedrības informēšanas aktivitātes, tai skaitā iesaistot un apmācot reģionālo mediju žurnālistus.

Projekta īstenošanas ietvaros tiks nodrošināta demarkācija (atbalsta nepārklāšanās) ar atbalstu, kas mērķa grupai var tikt sniegts, īstenojot ES struktūrfondu un Kohēzijas fonda 2014. - 2020. gada plānošanas perioda darbības programmas “Izaugsme un nodarbinātība” specifiskos atbalsta mērķus un pasākumus.

Projekta īstenošanai indikatīvi paredzētais finansējuma apjoms:

Projekta kopējais finansējums 256 658 *euro*, tai skaitā attiecināmās izmaksas ir 251 958 *euro*, no tām 80% jeb 201 565 *euro* paredzēts finansēt no EK granta, bet 20% jeb 50 393 *euro* ir Latvijas puses līdzfinansējums. Finansējums neattiecināmo izmaksu segšanai (PVN nav attiecināmās izmaksas) ir 4 700 *euro*.

Papildus nepieciešams finansējums no valsts budžeta priekšfinansējuma nodrošināšanai (20% no EK granta) 40 313 *euro* apmērā. Priekšfinansējums kā gala maksājums tiks atmaksāts un ieskaitīts valsts budžetā pēc noslēguma ziņojuma un finanšu pārskata saņemšanas un apstiprināšanas EK.

Līdz ar to kopējais valsts budžeta finansējuma apmērs, ieskaitot arī priekšfinansējumu, ir 95 406 *euro* (skat. tabulu Nr.1).

Tabula Nr.1 Projekta īstenošanai nepieciešamā finansējuma sadalījums pa gadiem (*euro*):

|  |  |  |  |
| --- | --- | --- | --- |
|  | **2017** | **2018** | **Kopā** |
| EK finansējums (avansa maksājuma daļa, 80%) | 89 520 | 71 732 | 161 252 |
| Kopā līdzfinansējums 20% | 27 976 | 22 417 | 50 393 |
| Valsts budžeta priekšfinansējums EK līdzfinansējuma gala maksājuma daļai 20% apmērā | 22 380 | 17 933 | 40 313 |
| PVN | 3 000 | 1 700 | 4 700 |
| **Kopā no valsts budžeta nepieciešamais finansējums** | **53 356** | **42 050** | **95 406** |

Finanšu un procentuālais sadalījums pa izmaksu veidiem ir indikatīvs un var mainīties atkarībā no tā, kad tiks noslēgts līgums ar EK un tiks uzsākta projekta īstenošana. Finansējuma apmērs šobrīd aprēķināts atbilstoši projekta iesniegumam un varētu tikt precizēts un/ vai samazināts, ja EK lūgs precizēt plānoto budžetu.

Projekta īstenošana tiks nodrošināta LM pamatbudžeta programmas 73.00.00 „Pārējās ārvalstu finanšu palīdzības līdzfinansētie projekti” apakšprogrammas 73.06.00 „Ārvalstu finanšu palīdzības finansēto projektu īstenošana labklājības nozarē” ietvaros.

Pēc projekta pabeigšanas un attiecināmo izmaksu apstiprināšanas EK veiks gala maksājumu priekšfinansējuma apjomā, kurš tiks ieskaitīts LM pamatbudžeta izdevumu kontā ieņēmumu klasifikācijas kodā 21.2.0.0. „Ārvalstu finanšu palīdzība atmaksām valsts pamatbudžetam” un LM veiks līdzekļu ieskaitīšanu valsts pamatbudžeta ieņēmumos no koda atbilstoši ekonomiskajām kategorijām 7500 „Atmaksa valsts budžetā par veiktajiem uzturēšanas izdevumiem”.

**4. Turpmākā rīcība**

Ņemot vērā, ka dalība starptautiskās sadarbības projektos ir vērtīgs instruments nozares politikas pilnveidošanai, labo prakšu apmaiņai, iespējai izmēģināt jaunas iniciatīvas, lai gūtu pārliecību par to atbilstību nozares politikas uzlabošanai, kā arī īstenot pasākumus politikas jomās, kurām nav noteikta valsts budžeta finansēšanas programma, iepriekš minēto projektu īstenošanai nepieciešams Ministru kabineta lēmums:

1. Apstiprināt LM tiesības slēgt līgumu ES programmas „Tiesības, vienlīdzība un pilsonība” 2014.-2020. gadam līdzfinansētā projekta „*Soli tuvāk: Kopienas vienotā atbilde uz vardarbības pret sievietēm gadījumiem*” īstenošanai tā apstiprināšanas gadījumā, atļaujot 2017. un 2018. gadā uzņemties valsts budžeta ilgtermiņa saistības.

2. Paredzēt, ka minētajam projektam papildus nepieciešamais finansējums atbilstoši noslēgto granta līgumu nosacījumiem nacionālā līdzfinansējuma, priekšfinansējuma un neattiecināmo izmaksu segšanai tiks nodrošināts, veicot līdzekļu pārdali no 74. resora „Gadskārtējā valsts budžeta izpildes procesā pārdalāmais finansējums” 80.00.00 programmas „Nesadalītais finansējums Eiropas Savienības politiku instrumentu un pārējās ārvalstu finanšu palīdzības projektu un pasākumu īstenošanai”, attiecīgi precizējot valsts budžeta ilgtermiņa saistības.

3. Pēc gala maksājuma saņemšanas no programmas LM nodrošināt saņemto līdzekļu ieskaitīšanu (valsts budžeta veiktā priekšfinansējuma apmērā) valsts pamatbudžeta ieņēmumos.

Labklājības ministrs J.Reirs

20.09.2016 14:27

1920

Elita Aleksandrovska

Labklājības ministrijas

Eiropas Savienības Struktūrfondu departamenta

vecākā referente

Tālr.: 67782957

1. Ministru kabineta 2010. gada 18. maija noteikumu Nr. 464 „Noteikumi par 74.resora "Gadskārtējā valsts budžeta izpildes procesā pārdalāmais finansējums" 80.00.00 programmā plānoto līdzekļu pārdales kārtību Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai ” 15.punkts; "Likums par budžetu un finanšu vadību" 24. panta trešā daļa. [↑](#footnote-ref-1)
2. European Agency for Fundamental Rights. *Victims of crime in the EU: the extent and nature of support for victims.* Pieejams: <http://fra.europa.eu/sites/default/files/fra-2015-victims-crime-eu-support_en_0.pdf> [↑](#footnote-ref-2)